สังคมข่าวหุ้น
*ตลาดหุ้นไทยปิดวานนี้ (10 ส.ค.) ที่ระดับ 1,542.62 จุด เพิ่มขึ้น 2.43 จุด (+0.16%) มูลค่าการซื้อขาย 81,611.14 ล้านบาท โดยดัชนีหุ้นไทยเคลื่อนไหวในแดนบวกเป็นส่วนใหญ่ ทำระดับสูงสุด 1,551.61 จุด และระดับต่ำสุด 1,539.40 จุด
10 ส.ค. 2564

*ตลาดหุ้นไทยปิดวานนี้ (10 ส.ค.) ที่ระดับ 1,542.62 จุด เพิ่มขึ้น 2.43 จุด (+0.16%) มูลค่าการซื้อขาย 81,611.14 ล้านบาท โดยดัชนีหุ้นไทยเคลื่อนไหวในแดนบวกเป็นส่วนใหญ่ ทำระดับสูงสุด 1,551.61 จุด และระดับต่ำสุด 1,539.40 จุด
*นักวิเคราะห์ฯ เผยตลาดหุ้นไทยวานนี้ค่อนข้างผันผวน โดยขึ้นทดสอบด่าน 1,551 ก่อนเผชิญแรงขายทำกำไร ช่วงแรกได้แรงหนุนจากยอดผู้ติดเชื้อโควิดชะลอตัวต่ำกว่า 2 หมื่นราย ด้านตลาดภูมิภาคแกว่งบวก-ลบ และกลุ่ม TIP ผันผวนเชิงลบจากค่าเงินเอเชียอยู่ในทิศทางอ่อนค่า-โควิดยังหนัก ส่วนตลาดยุโรปแกว่งไซด์เวย์กรอบแคบ วันนี้ (11 ส.ค.) คาดตลาดฯ แกว่งออกด้านข้างขึ้นกับยอดผู้ติดเชื้อ ให้แนวรับ 1,530 แนวต้าน 1,550-1,554 จุด
*มาเริ่มกันที่หุ้นตัวแรก บริษัท จัสมิน เทเลคอม ซิสเต็มส์ จำกัด (มหาชน) หรือ JTS แจ้งตลาดหลักทรัพย์ฯ ไตรมาส 2/2564 มีกำไร 37.32 ล้านบาท เพิ่มขึ้น 321.69% เมื่อเทียบกับช่วงเดียวกันปีก่อน ที่มีกำไร 8.85 ล้านบาท โดยในไตรมาส 2/2564 มีรายได้รวมจากการดำเนินงานที่ 430.58 ล้านบาท เพิ่มขึ้น 318.21 ล้านบาท หรือ 283.18% เมื่อเทียบกับช่วงเดียวกันปีก่อน
*ตามมาด้วย บริษัท เน็คซ์ แคปปิตอล จำกัด (มหาชน) หรือ NCAP แจ้งตลาดหลักทรัพย์ฯ ว่า คณะกรรมการบริษัทได้มีมติให้บริษัทขอกู้ยืมเงินวงเงินไม่เกิน 500 ล้านบาท จากบริษัท คอมเซเว่น จำกัด (มหาชน) หรือ COM7 ซึ่งเป็นผู้ถือหุ้นรายใหญ่ของบริษัท เพื่อเพิ่มสภาพคล่องในการขยายธุรกิจและลดต้นทุนทางการเงิน และคาดว่าจะเริ่มเบิกใช้วงเงินในไตรมาส 4/2564 เป็นต้นไป
*บริษัท ปตท. น้ำมันและการค้าปลีก จำกัด (มหาชน) หรือ OR โดย “จิราพร ขาวสวัสดิ์” ประธานเจ้าหน้าที่บริหารและกรรมการผู้จัดการใหญ่ เผยได้ร่วมมือกับ บริษัท บลูบิค กรุ๊ป จำกัด (มหาชน) (Bluebik Group Public Company Limited) บริษัทคอนซัลต์ชั้นนำผู้ให้บริการที่ปรึกษาด้านกลยุทธ์และการจัดการด้วยนวัตกรรมและเทคโนโลยี  ประกาศเพิ่มทุนในบริษัทที่จัดตั้งใหม่ “ORBIT Digital” เป็น 50 ล้านบาท เพื่อยกระดับขีดความสามารถขององค์กรด้วยเทคโนโลยีและนวัตกรรม สู่การเพิ่มมูลค่าและสร้างโอกาสทางธุรกิจใหม่ ๆ ให้กับ OR ในอนาคต
*“รุ่งโรจน์ รังสิโยภาส” กรรมการผู้จัดการใหญ่ บริษัท ปูนซิเมนต์ไทย จำกัด (มหาชน) หรือ SCC แจ้งตลาดหลักทรัพย์แห่งประเทศไทย (ตลท.) ว่า ก.ล.ต.อนุมัติ “ปูนซิเมนต์ไทย” (SCC) ออกขายหุ้นกู้ชุดใหม่ 1 รุ่นอายุ 4 ปี ดอกเบี้ยคงที่ 2.65% ต่อปี ช่วงวันที่ 1 ต.ค. 2564 วงเงินรวม 2.5 หมื่นล้านบาท เสนอขาย “ผู้ถือหุ้นกู้ SCC21OA” ที่เป็นผู้ลงทุนประชาชนทั่วไป-ผู้ถือหุ้นกู้ของบริษัทชุดอื่น-ผู้ลงทุนประชาชนทั่วไป นำเงินชำระหนี้หุ้นกู้ครบกำหนด
*บริษัท บริการเชื้อเพลิงการบินกรุงเทพ จำกัด (มหาชน) หรือ BAFS แจ้งตลาดหลักทรัพย์ฯ ว่า คณะกรรมการบริษัทได้มีมติเห็นชอบให้นำเสนอต่อที่ประชุมของบริษัท ซึ่งจะจัดขึ้นในวันที่ 23 ก.ย. 2564 เพื่อพิจารณาอนุมัติให้บริษัท บาฟส์ คลีน เอนเนอร์ยี่ คอร์ปอเรชั่น จำกัด หรือ BC ซึ่งเป็นบริษัทย่อยของบริษัท เข้าซื้อกิจการโรงไฟฟ้าพลังงานแสงอาทิตย์ในประเทศญี่ปุ่น โดยเป็นการเข้าซื้อหุ้นสามัญของบริษัท พีดีไอ เอ็นเนอร์ยี จำกัด หรือ PDIE คิดเป็นสัดส่วน 99.99% ของหุ้นทั้งหมด และหนี้สินภายใต้บริษัท เจ-โซล่าร์ จำกัด และหนี้สินภายใต้บริษัท พีดีไอ เอเซีย โซล่าร์ จำกัด หรือ PDIAS จากบริษัท ผาแดงอินดัสทรี จำกัด (มหาชน) หรือ PDI รวมเป็นมูลค่าทั้งสิ้นประมาณ 2,500 ล้านเยน หรือประมาณ 768 ล้านบาท คาดว่าจะเข้าลงนามในสัญญาซื้อขายหุ้นในวันที่ 19 ส.ค. 2564